Nóg klagtes kom teen BLF-leierAndile Mngxitama, BLF-president. Foto: Skermskoot/kykNET-video Die Menseregtekommissie (MRK) het bevestig hulle het klagtes ontvang oor die president van Black First Land First (BLF) se uitlatings die afgelope naweek tydens dié party se verkiesingsbekendstelling in Potchefstroom. “Die DA gaan Andile Mngxitama by die MRK en die gelykheidshof verkla ingevolge die Wet op die Bevordering van Gelykheid en Voorkoming van Onregverdige Diskriminasie oor uitlatings waarin hy geweld teen wit Suid-Afrikaners aanhits,” het Solly Malatsi, die DA se nasionale woordvoerder, Maandag gesê. Gail Smith, MRK-woordvoerder, het intussen by navraag aan Maroela Media bevestig hulle het reeds klagtes oor Mngxitama se toespraak ontvang, wat volledig in ŉ video te sien is wat die party op YouTube gelaai het. Dr. Pieter Groenewald, VF Plus-leier, beplan om Dinsdag om 11:00 ŉ klag teen Mngxitama by die Potchefstroomse polisiestasie in te dien, terwyl AfriForum sy regspan opdrag gegee het om hofstukke op te stel om Mngxitama by die gelykheidshof van haatspraak aan te kla. Ons kan nie toelaat dat Mngxitama se uitlatings en optrede sonder beswaar verbygaan nie. Benewens die DA se klagtes by die MRK en die gelykheidshof sal die partyleier in Noordwes, Joe McGulwa, klagte van die aanhitsing van dreigende geweld teen Mngxitama aanhangig maak, want “ons kan nie toelaat dat Mngxitama se uitlatings en optrede sonder beswaar verbygaan nie”, sê Malatsi. Mngxitama het Saterdag na aanleiding van die sakemagnaat Johann Rupert se dreigement om die taxibedryf te mobiliseer om hom teen die EFF se dreigemente te beskerm, gesê vir elke swart mens wat in so ŉ konflik sterf, sal sy party “vyf wit mense doodmaak”. “Die nie die eerste keer dat BLF en hul leier kniediep in aantygings van haatspraak beland nie,” sê Malatsi. “Dié gedrag is beslis ŉ karaktertrek van BLF, soos duidelik sigbaar is in hul optrede van die afgelope twee jaar.” Die MRK het BLF vroeër vanjaar van haatspraak beskuldig en aanbeveel dat die party daarvan weerhou word om aan volgende jaar se verkiesing deel te neem. Ek strewe daarna om wit mense dood te maak, en dit moet bereik word. Lindsay Maasdorp, BLF-woordvoerder, het vanjaar getwiet hy strewe daarna om wit mense dood te maak. Foto: Facebook Die BLF-woordvoerder Lindsay Maasdorp het by ŉ ander geleentheid onder skoot gekom vir ŉ inskrywing op Facebook en ŉ twiet waarin hy geskryf het: “Ek strewe daarna om wit mense dood te maak, en dit moet bereik word.” Ook vanjaar het BLF-lede ŉ vroueprokureur as ŉ rassis gebrandmerk. Toe EWN Mngxitama daaroor uitvra, het hy gesê hy weet nie waarom hulle haar daarvan beskuldig het nie, maar hy was ten gunste van hul optrede en sou hulle glo, ongeag wat hulle sê. BLF skram ook nie weg van anti-Semitisme nie, want in 2017 het Mngxitama getwiet: “Die nalatingskap van die Jodeslagting is nie net sleg nie; dink aan die lampskerms [vervaardig van slagoffers se vel] en Joodse seep [van slagoffers se liggaamsvet].” Wendy Kahn, nasionale direkteur van die Suid-Afrikaanse Joodse Raad van Afgevaardigdes, sê die raad wil die BLF-leier in die hof laat vervolg vir haatspraak, teistering en onregverdige diskriminasie. In reaksie op die raad se optrede, het Mngxitama gesê hulle toon “white supremacist tendencies”. Solly Malatsi, nasionale woordvoerder van die DA. Foto: Facebook Malatsi sê Suid-Afrika behoort aan almal wat daarin woon. “Daar is geen plek vir rasgebaseerde aanhitsing van geweld nie. Diegene wat hulle aan haatspraak skuldig maak, moet ondersoek en met die volle mag van die wet vervolg word.” In die jongste moontlike optrede teen BLF het Solidariteit Maandag bekend gemaak dat hy die Onafhanklike Verkiesingskomitee (OVK) gaan nader om ŉ klag teen BLF in te dien om die party te stuit om aan volgende jaar se verkiesing deel te neem. Volgens Solidariteit stel die Wet op die Verkiesingskommissie in artikel 16(1)(c) dit duidelik dat die hoofverkiesingsbeampte geen aansoek om as party in ŉ verkiesing te registreer mag toestaan as die party hom skuldig maak aan aanhitsing tot geweld of diskriminasie op grond van die algemeen aanvaarde verbode kategorieë nie. Volgens Connie Mulder, hoof van die Solidariteit Navorsingsinstituut, is dit “absurd” dat ŉ party, waar sulke uitlatings die norm is, enigsins deel uitmaak van die openbare diskoers, wat nog te meer aan verkiesings deelneem. “Geen politieke leier wat met trots op ŉ verhoog aankondig dat mense vermoor sal word, moet naby aan ŉ magsposisie toegelaat word waar hy hierdie aksies kan uitvoer nie,” sê Mulder. “ŉ Party wat ŉ mandaat van moord soek, mag nie toegelaat word om aan die demokrasie deel te neem nie.”